  Виталий Пронин Алнашысь М. Куликовалы100 арес тырмиз.Алнаш черкогуртын улӥсь Матрёна Григорьевна Куликовалы 2-тӥ июне 100 арес тырмиз. Гуртоос та кышномуртэ Маток яке Матка шуо. Вордскемын со Алнаш черкогурт вӧзысь Блатгуртын. Семьяязы вылэм бадӟымез пинал, со бӧрсьы вордскиллям на 3 вынъёсыз но 2 сузэръёсыз.- Ялан утёно луылӥз пичи сузэр-вынъёсме, - шуэ Матрёна Григорьевна. - Анай-атае колхозын ужазы. Тодӥсько на бӧрдылон дыръёсме но. Эшъёсы урамын бызьылыса шудо, монэ но сьӧразы чорто, нош мыным пичиосты учконо. Со муген ик дышетскыны но ӧз кылды, 1-тӥ классэз гинэ йылпумъяй. Отӥяз анае ужано шуиз.Нылашлэсь шудон-серекъян вакытсэ воштӥз уж. 10 аресаз рос-прос араны дышиз, отӥяз сое геры сьӧры пуктӥзы, нош 15 аресаз бадӟымъёсын артэ, соослэсь бере кыльытэк, огкадь тыршиз ни.- Та вакытэ ваньмыз тодэ но уг лыкты ни, йырсазь умойгес дыръя тетраде гожъяса кельтоно вылэм, - веранзэ азьланьтэ арлыдо кышномурт. - Даур ӵоже трос чидано луиз. Улон туж секыт вал, тужгес но война вакытэ. Гуртмы пичи, 8 корка гинэ. Озьы монэ огнаме Каркалае нюлэс кораны ыстӥзы, Ижевск-Балезино чугун сюрес но аэродром лэсьтонэ пыриськи. Сютэм улонэз но, кезьытэз  но трос чидано луиз.Войнае кошкизы но ӧз бертэ атаез но бадӟым выныз. Матокез но фронтэ келяны дасяськиллям ни вылэм, котомка но тырыса вуттэм. Ярано коть, анаез ӝот-ӝот верам: нылме войнае басьтӥськоды ке, пичи пиналзэ но сьӧраз кутэ. Ӵапак со вакытэгес Матоклэн Валя нылыз вордскем. Нылзэ туж яратӥз ке но, сое нуныяны кылдымтэ. Нюлэс коранын ужакуз, дораз бертылэм дӥсь воштыны но сиёнлы, соку гинэ нунызэ вешаллям. Озьы Матоклэн нылыз семьяысь 7-тӥ пинал кадь будӥз.Быдӟым ож йылпумъяськем бере кышномурт колхозын ужаз, скал кыскиз. 3 пол улон интызэ воштӥз. Пенсие потыса, Валя нылызлэн семьяез сьӧры Алнаше улыны выжиз.- Анаеным ми котьку артэ, - вера Матрёна Григорьевналэн одӥг гинэ нылыз - 79 аресъем Валентина Петровна. - Анайме курасьёс трос вал, но картлы ӧз бызьылы. Ваньмызлы шуылоз вал, тани  мынам картэ, мон шоры возьматыса. Мыным но Света но Оля нылъёсме будэтыны юрттӥз. Ачиз туж ужась вал бере, нылъёсме но пичиысен ик ужлы дышетыса будэтӥз. Табере нылъёсы асьсэос анайёс ни.Вань улытозяз, Матрёна Григорьевна кӧня ке пол гинэ эмъясьёс доры вазиськылэмын. Туннэ но нуныкайёссэ ваньзэс нимын-тулын вераны быгатэ. Бен, берло дыре пельыз уродгес кылэ, ветлыны секыт ке но, арлыдо кышномурт шумпотэ котькуд  нуналлы.100 арес тырмоназ Матрёна Григорьевна доры трос куноос вуылӥзы. Ёросысь кивалтӥсьёс сяськаос кузьмазы, шуныт кылъёс веразы, Президентлэсь В. Путинлэсь ӟечкылан открытка вуиз. Ӵыжы-выжыосыз но буш киын лыктӥллямтэ. Та нуналэ ваньмызлэн сӥзёнзы одӥг вал - азьланезлы юн тазалык но тупаса улон.    Людмила Сурчакова Теги: адямисярысь  